Foilsiú teachtaireachta maidir le formheas leasaithe chaighdeánaigh le sonraíocht táirge i ndáil le hainm in earnáil an fhíona dá dtagraítear in Airteagal 17(2) agus (3) de Rialachán Tarmligthe (AE) 2019/33 ón gCoimisiún

(2022/C 208/09)

Foilsítear an teachtaireacht seo i gcomhréir le hAirteagal 17(5) de Rialachán Tarmligthe (AE) 2019/33 ón gCoimisiún (1).

TEACHTAIREACHT MAIDIR LE LEASÚ CAIGHDEÁNACH AG ATHRÚ AN DOICIMÉID AONAIR

“Urueña”

PDO-ES-02485-AM01

Dáta teachtaireachta: 25.2.2022

TUAIRISC AR AGUS CÚISEANNA LEIS AN LEASÚ FORMHEASTA

1. Scriosadh an cáilitheoir “aoisithe” ó fhíon dearg

TUAIRISC:

Baineann an leasú seo le pointe 2 den tsonraíocht táirge agus le pointe 4(a) agus (b) den doiciméad aonair.

Ní dhéanann scriosadh na cáilíochta sin difear don nasc, mar ní gá go bhfuil na saintréithe orgánaileipteacha agus fisiceimiceacha a leagtar amach sa tsonraíocht táirge nasctha leis an bpróiseas aoisithe agus níor athraíodh iad. Measaimid dá bhrí sin gur leasú caighdeánach é, ós rud é nach gcomhfhreagraíonn sé d’aon cheann de na cineálacha a liostaítear in Airteagal 14(1) de Rialachán Tarmligthe (AE) 2019/33 ón gCoimisiún.

CÚISEANNA:

Ní dhéanann an tsonraíocht táirge é éigeantach go dtabharfar fíonta dearga faoi aoisiú, dá bhrí sin, le scriosadh an téarma sin osclaítear an fhéidearthacht a bhaineann le fíonta óga a chur ar an margadh, mar coinnítear na saintréithe sonracha a bhaineann le STFC “Urueña” a leagtar amach sa tsonraíocht.

2. Ath-shainmhíniú ar na saintréithe orgánaileipteacha de réir an chineáil fíona

TUAIRISC:

Athraíodh roinnt de na tuairiscí ar saintréithe orgánaileipteacha.

Baineann an leasú seo le pointe 2(b) den tsonraíocht agus le pointe 4 den soiciméad aonair.

Leis an leasú sin cuirtear na saintréithe orgánaileipteacha in oiriúint ionas gur féidir measúnú níos fearr a dhéanamh orthu san anailís chéadfach. Ní leasú substaintiúil é sin ar an táirge, mar coimeádtar leis na saintréithe agus an phróifíl ar a dtugtar tuairisc sa nasc agus tagann siad ón idirghníomhú idir na tosca nádúrtha agus daonna. Measaimid dá bhrí sin gur leasú caighdeánach é, ós rud é nach gcomhfhreagraíonn sé d’aon cheann de na cineálacha a liostaítear in Airteagal 14(1) de Rialachán Tarmligthe (AE) 2019/33 ón gCoimisiún.

CÚISEANNA:

Is é is cuspóir leis an leasú seo go bunúsach tuairisc orgánaileipteach ar na fíonta a chumhdaítear faoin sonrúchán a sholáthar, ionas gur féidir saintréithe na bhfíonta sin a nascadh ar bhealach níos éasca agus níos cruinne leis na tuairisceoirí ar féidir le painéal blaiste a chomhlíonann na critéir a leagtar síos i gcaighdeán ISO 17025 measúnú a dhéanamh orthu. Athraíodh déine nó miondifríocht roinnt de na tuairisceoirí freisin d’fhonn iad a oiriúnú do bhlasanna margaidh nua (e.g. dath na bhfíonta rosé nó déine datha na bhfíonta dearga). Bhí gá le mionleasú a chur i bhfeidhm ar an bhfoclaíocht sa roinn maidir leis an nasc chun comhsheasmhacht leis an tuairisc nua a áirithiú.

3. Leasú ar ghnéithe áirithe a bhaineann le coinníollacha fíonóireachta (cleachtais fáis)

TUAIRISC:

— Scriosadh an ceanglas chun prúnáil ghlas (i.e. le linn an tsamhraidh) a dhéanamh gach bliain. Níor cheart na fíniúnacha a phrúnáil ach i gcás inar gá.

— Scriosadh an ráiteas faoina bhfuil cleachtais bhainistíochta lotnaidí ag brath ar anailís roimh ré.

— Scriosadh an tagairt lena ndéantar nasc idir aibíocht fhoirfe na bhfíonchaor agus a neart alcóil agus aigéadachta.

— Scriosadh an oibleagáid chun aibíocht a sheiceáil ó thús na haibíochta.

Baineann an leasú seo le pointe 3(a) den tsonraíocht táirge agus le pointe 5 den doiciméad aonair.

Is éard atá sa leasú sin oiriúnú ar fhoclaíocht na ranna maidir le cleachtais fáis trí na ceanglais sin ar cleachtais chaighdeánacha oibiachtúla i mbainistíocht aon fhíonghort iad a scriosadh. Ní athrú substaintiúil faoi aon imthosca ar an táirge atá faoi cosaint é, lena gcoimeádtar na saintréithe agus an phróifíl ar a dtugtar tuairisc sa nasc, agus atá mar thoradh ar an idirghníomhaíocht idir tosca nádúrtha agus daonna. Measaimid dá bhrí sin gur leasú caighdeánach é, ós rud é nach gcomhfhreagraíonn sé d’aon cheann de na cineálacha a liostaítear in Airteagal 14(1) de Rialachán Tarmligthe (AE) 2019/33 ón gCoimisiún.

CÚISEANNA:

A mhéid a bhaineann le prúnáil ghlas, is leasú loighciúil é mar cé gur cleachtas coitianta é, níor cheart é a dhéanamh ach mar is gá. A mhéid a bhaineann leis na saincheisteanna eile, tuigtear iad a bheith ina gcleachtais choitianta in aon fhíonghort ar ardchaighdeán a dtugtar aire mhaith dó. Is ceanglas bunúsach é an chothromaíocht idir neart alcóil agus aigéadacht a bhaineann leis an amhábhar a úsáidtear chun fíon ar ardchaighdeán a dhéanamh. Ós rud é nach bhfuil na ceanglais sin sonrach don STFC seo, ní gá dóibh a bheith san áireamh go sainráite sa tsonraíocht táirge.

4. Leasú ar ghnéithe áirithe a bhaineann le coinníollacha fíonóireachta (cleachtais fíoneolaíochta)

TUAIRISC:

— Scriosadh an ceanglas maidir le fíon a dhéanamh as cineálacha éagsúla ar leithligh.

— Sonraítear anois gur cheart don chéim maothaithe roimh an gcoipeadh le haghaidh fíonta dearga a bheith 24 uair an chloig ar a laghad, seachas “idir 24 agus 48 n-uair an chloig” mar a sonraíodh roimhe.

— Maidir le fíonta rosé, athraíodh an tagairt do mhaothú “peillicín” go “roimh an gcoipeadh”.

Baineann an leasú seo le pointe 3(b) den tsonraíocht táirge agus le pointe 5 den doiciméad aonair.

Ní amháin nach gcuirfear aon athrú i bhfeidhm ar shaintréithe fíor-riachtanacha an táirge leis an leasú sin, ach tá sé beartaithe na céimeanna a bhaineann le fíon ar ardchaighdeán a dhéanamh san fhíonlann a dhéanamh níos cuíchóirithe agus níos solúbtha. Measaimid dá bhrí sin gur leasú caighdeánach é, ós rud é nach gcomhfhreagraíonn sé d’aon cheann de na cineálacha a liostaítear in Airteagal 14(1) de Rialachán Tarmligthe (AE) 2019/33 ón gCoimisiún.

CÚISEANNA:

Leis na leasuithe sin, is féidir na próisis fíonóireachta a oiriúnú don bhealach ina ndéantar rudaí san fhíonlann faoi láthair. Maolaíodh ceanglais áirithe a bhí róshriantach nach raibh tionchar acu ar cháilíocht an fhíona, amhail an fhíonóireacht le haghaidh cineálacha éagsúla a choinneáil ar leithligh óna chéile agus an uastréimhse maolaithe, anois. Tríd an gceanglas maidir le maothú “peillicín” a bhaint, is féidir cineál eile maothaithe (i.e. carbónach) a úsáid roimh an gcoipeadh.

5. Na tuairiscí ar an táirge a nuashonrú

TUAIRISC:

Mar a míníodh cheana i Leasú Uimh. 2, leasaíodh abairt i roinn 9.b “Saintréithe an táirge” chun é a dhéanamh comhsheasmhach leis an tuairisc orgánaileipteach nua.

Baineann an leasú seo le pointe 9(b) den tsonraíocht táirge agus le pointe 8 den doiciméad aonair.

Ní athraítear an leasú seo leis an nasc. Níl i gceist leis an leasú sin ach athrú ar an bhfoclaíocht chun í a dhéanamh comhsheasmhach leis an tuairisc orgánaileipteach nua. Measaimid dá bhrí sin gur leasú caighdeánach é, ós rud é nach gcomhfhreagraíonn sé d’aon cheann de na cineálacha a liostaítear in Airteagal 14(1) de Rialachán Tarmligthe (AE) 2019/33 ón gCoimisiún.

CÚISEANNA:

Ní mór téacs an naisc a bheith comhsheasmhach leis an tuairisc orgánaileipteach freisin.

6. Leasú ar an roinn maidir leis an gcomhlacht atá freagrach as an tsonraíocht táirge a fhíorú

TUAIRISC:

Sonraítear gurb é comhlacht rialaithe a chomhlíonann ceanglais chaighdeán ISO 17065 ar a dtarmligeann Instituto Tecnológico Agrario de Castilla y León [Institiúid Teicneolaíochta na Caistíle agus León] curaimí maidir le STFC “Urueña”, a bheidh freagrach as an tsonraíocht a fhíorú.

Baineann an leasú seo le pointe 9(b) den tsonraíocht ach ní dhéanann sé difear don doiciméad aonair.

Níl aon athrú ar an táirge i gceist leis agus ní chomhfhreagraíonn sé d’aon chineál leasuithe a liostaítear in Airteagal 14(1) de Rialachán Tarmligthe (AE) 2019/33 ón gCoimisiún. Dá bhrí sin is leasú caighdeánach é.

CÚISEANNA:

Chun feabhas a chur ar an bhfoclaíocht sa roinn atá i gceist.

DOICIMÉAD AONAIR

1. Ainm(neacha)

Urueña

2. Cineál an táisc gheografaigh

STFC – Sonrúchán Tionscnaimh Faoi Chosaint

3. Catagóirí táirgí fíniúna

1. Fíon

4. Tuairisc ar an bhfíon (ar na fíonta)

1. FÍON – Fíon rosé

TUAIRISC THÉACSÚIL GHAIRID

Tá raon dathanna ar na fíonta rosé idir dath chraiceann oinniúin agus caordhearg, gan aon rian de mhodarthacht. Níl aon locht sa bholadh, agus dea-bholaithe de thorthaí úra agus/nó bolaithe bláthacha agus/nó de charamal. Tá siad úr sa bhéal, gan aon éagothroime alcóil/aigéadachta agus tá críoch idir meán agus fada acu.

Comhlíonfaidh na paraiméadair anailíseacha nach leagtar síos sa doiciméad seo na rialacha atá i bhfeidhm.

Saintréithe anailíseacha ginearálta Uasmhéid nirt alcóil iomláin (mar % den toirt) Íosmhéid nirt alcóil iarbhír (mar % den toirt) 12,5 Íosmhéid aigéadachta iomláine 60,00 i milleachoibhéisí in aghaidh an lítir Uasmhéid aigéadachta luainí (mar mhilleachoibhéisí in aghaidh an lítir) 16,7 Dé-ocsaíd sulfair iomlán uasta (i milleagraim in aghaidh an lítir) 180

2. FÍON - Fíon dearg

TUAIRISC THÉACSÚIL GHAIRID

Tá na fíonta dearga geal nó beagán modartha, agus dath idir dearg scothchorcra agus donnrua orthu. Níl aon locht sa bholadh, bolaithe de thorthaí dearga agus/nó dubha, le blasanna spíosracha agus/nó balsamacha orthu nuair a aoisítear in adhmad iad. Níl aon éagothroime alcóil/aigéadachta sa bhéal, tá siad tathagach agus tá críoch idir meán agus fada acu.

Comhlíonfaidh na paraiméadair anailíseacha nach leagtar síos sa doiciméad seo na rialacha atá i bhfeidhm.

Saintréithe anailíseacha ginearálta Uasmhéid nirt alcóil iomláin (mar % den toirt) Íosmhéid nirt alcóil iarbhír (mar % den toirt) 13,00 Íosmhéid aigéadachta iomláine 60,00 i milleachoibhéisí in aghaidh an lítir Uasmhéid aigéadachta luainí (mar mhilleachoibhéisí in aghaidh an lítir) 20,00 Dé-ocsaíd sulfair iomlán uasta (i milleagraim in aghaidh an lítir) 150

5. Cleachtais fíonóireachta

5.1. Cleachtais fíoneolaíochta áirithe

Cleachtas fáis

Ní mór don dlús plandaithe a bheith 3 000 planda in aghaidh an heicteáir ar a laghad.

Ní mór an teicníc prúnála measctha a úsáid agus nuair is gá, is féidir prúnáil ghlas a dhéanamh ar na stoic chun an lód toraidh a rialú agus cothromaíocht a fháil idir achar na nduilleog agus meáchan an toraidh.

Ní mór córas braoin uiscithe a úsáid.

Ní mór teicnící comhtháite rialaithe lotnaidí a úsáid.

Ní féidir ach fíonchaora sláintiúla a úsáid le haghaidh “vino de pago” [fíon ó aon eastát amháin].

Cleachtais fíoneolaíochta shonracha

Ní mór na fíonchaora a roghnú roimh ré sula sroicheann siad na humair choipthe.

Fíonta rosé: maolú fuar pellicín agus coipeadh ag teocht rialaithe.

Fíonta dearga: maothú réamhchoipthe ag teocht níos lú ná 10 °C ar feadh 24 uair an chloig ar a laghad. Coipeadh ag teocht rialaithe.

Ní mór preasanna hiodrálacha ceartingearacha nó neomatacha a úsáid.

Ní mór an t-aoisiú a dhéanamh i mbairillí darach ón bhFrainc nó ó Mheiriceá.

Srianadh ábhartha maidir leis na fíonta a dhéanamh

Uasráta úsctha: 70 lítear in aghaidh 100 cileagram d’fhíonchaora.

5.2. Uastáirgeacht

8 000 cileagram fíonchaor in aghaidh an heicteáir

56,00 heictilítear in aghaidh an heicteáir

6. Limistéar geografach críochaithe

Tá an limistéar geografach le haghaidh SFTC “Urueña” suite i mbardas Urueña i gcúige Valladolid. Is sciar leanúnach de thalamh a chuimsíonn 78 heicteár atá ann, agus é sainaitheanta leis na tagairtí a leanas faoin gCóras Faisnéise maidir le Dáileachtaí Talún (LPIS) (*):

Polagáin 1: dáileachtaí 114, 117, 121, 123, 124, 125, 126, 127, 128, 129, 130, 131, 132, 133, 140, 168, 5154, 5155, 5156, 5157, 5158, 5159, 9022, 9023, 9024 agus 10120.

Polagáin 8: ceapach 2 de dháileacht 101 agus ceapach 1 de dháileacht 9001.

Is iad a leanas na dáileachtaí atá ag an iarratasóir: dáileachtaí 114, 117, 121, 123, 124, 125, 127, 128, 132, 133, 168, 5158 agus 5159 de pholagáin 1, agus ceapach 2 de dháileacht 101 agus ceapadh 1 de dháileacht 9001 i bpolagáin 8.

(*) Ós rud é go bhfuil LPIS faoi réir nuashonruithe, tabhair faoi deara gur tagairtí do leagan 2020 iad sin.

7. Cineál/cineálacha fíniúna

CABERNET SAUVIGNON

MERLOT

SYRAH

TEMPRANILLO - TINTA DEL PAIS

8. Tuairisc ar an nasc(na naisc)

8.1. Saintréithe an limistéir gheografaigh. Tosca nádúrtha

Tá saintréithe geolaíocha, moirfeolaíocha, ithreach agus aeráide an limistéir gheografaigh a shainítear i bpointe 6 aonfhoirmeach agus éagsúil leis na saintréithe sin atá le fáil sna limistéir mháguaird, mar a mhíneofar thíos. Tagann sé leis an tuairisc ar eastát a dtugtar “pago” nó eastát fíonsaothraithe air go traidisiúnta: sciar amháin gan bhriseadh de thalamh, a úsáidtear go traidisiúnta chun fíniúnacha a fhás, agus a shaintréithe ithreach agus mhicrea-aeráide féin aige lena ndéantar an limistéar sin éagsúil le limistéir mháguaird. Déantar an aonfhoirmeacht agus an tsuaithinseacht sin a chinneadh de ghnáth mar thoradh ar ghnéithe fisiciúla atá ann amhail aibhneacha, sruthchúrsaí agus gnéithe eile a shainíonn an tírdhreach nó ar mheascán de shaintréithe áirithe atá le fáil sa limistéar ach nach bhfuil le fáil sa limistéar mórthimpeall. Sa chás sonrach a bhaineann le STFC “Urueña”, sainítear an limistéar le sruthchúrsaí arna gcruthú ag an Sequillo agus sruthanna Ermita agus Veterinario. Is mar a leanas atá na tosca nádúrtha a bhfuil tionchar acu ar an limistéar sainithe seo:

Tá an limistéar sainithe suite i mbardas Urueña, atá suite in abhantrach an Duero, ag an bpointe a mbuaileann an Sequillo (fo-abhainn den Valderaduey) leis an sruth Ermita. Is machaire ag airde idir 710 m agus 720 m os cionn leibhéal na farraige, le comhrianta a ritheann go fochomhthreomhar leis an Sequillo, ó thuaidh, atá sa limistéar atá suite i gcuid siar ó thuaidh Urueña.

Tá Urueña suite i gComhphobal Féinrialaithe na Caistíle agus León – atá ar an tríú limistéar is mó sa Spáinn i dtéarmaí achar talún atá tiomanta don fhíonshaothrú – agus tá sé mar chuid de chúige Valladolid, áit a bhfuil 5-shonrúchán tionscnaimh inti. Dá bhrí sin, tá sé suite i limistéar atá an-oiriúnach le haghaidh an fhíonshaothraithe, agus tosca comhshaoil ann atá fabhrach chun fíonta ar ardchaighdeán a tháirgeadh. Áirithítear leis an stair agus an cultúr fíonsaothraithe sa limistéar, in éineacht le díograis na saothróirí fíniúna, ullmhacht le dul in oiriúint do theicneolaíochtaí agus do chuir chuige atá ann faoi láthair agus a bheidh ann amach anseo.

Soláthraítear tuairisc ar an suíomh seo agus léarscáil de sna torthaí a fuarthas sa staidéar criosaithe dar teideal “Estudio de Suelos y Ordenación del Cultivo de la Vid en el pago vitícola de Urueña (Urueña, Valladolid)” [Suirbhé ar an Ithir agus ar an Eagraíocht um Barra Fíniúnacha i limistéar fíonsaothraithe Urueña (Urueña, Valladolid)], a rinne foireann ó Ollscoil Polaiteicnice Mhaidrid ar an talamh, agus thángthas ar an gconclúid go bhfuil: “Leis an trasnú ar na léarscáileanna éagsúla de na tosca comhshaoil a scrúdaíodh (aeráid, an cineál carraige, foirmiú geolaíochta, fána, treoshuíomh agus saintréithe ithreach), cuirtear saintréithe na timpeallachta geografaí agus oiriúnacht limistéar STFC ‘Urueña’ chun fíonta ar ardchaighdeán a tháirgeadh i dtábhacht go soiléir, mar tá an limistéar éagsúil le agus sainiúil ó limistéir eile atá cóngarach dó mar thoradh ar a shaintréithe comhshaoil sonracha”. Níl na hairíonna agus na saintréithe sin ag na dáileachtaí atá i seilbh an iarratasóra agus a bhfuil fíniúnacha orthu faoi láthair amháin, ach tá siad le fáil sna dáileachtaí atá cóngarach dóibh, lena ndéantar an limistéar sainithe in éineacht leo.

8.2. An aeráid

Bunaithe ar na sonraí a bailíodh ag stáisiúin aimsire oifigí meitéareolaíochta na Spáinne in Castromonte agus Villardefrades, ag an réadlann iomlán le haghaidh Valladolid (Aerfort) agus ar na sonraí atá ar fáil ag stáisiúin agra-aeráide Villapando agus Medina de Rioseco, atá mar chuid de líonra SIAR (an córas faisnéise agra-aeráide le haghaidh uiscithe), ní bhíonn athrú mór le feiceáil sna léamha teochta sa réigiún, agus bíonn báisteach níos ísle in ardchríocha Monte de Urueña agus taifeadtar teochtaí níos airde sna gleannta. Is gnách go mbíonn an bháisteach is airde le linn an fhómhair agus is ísle le linn an tsamhraidh (is é an t-ord an fómhar, an t-earrach, an geimhreadh agus an samhradh) agus bíonn 410 mm ann ar an iomlán. Go ginearálta, ní bhíonn gnéithe sléibhtiúla ag an réigiún a d’fhéadfadh feidhmiú mar bhacainní, rud a ligfeadh don aer tais teacht chuige mar gheall ar an tionchar atá ag an aigéan air.

Tarlaíonn an séasúr fáis gníomhach idir mí Aibreáin/mí na Bealtaine agus mí Dheireadh Fómhair. Is í 11,4 °C an mheánteocht bhliantúil. Is é 2 650 uair an chloig an meánlíon uaireanta gréine in aghaidh na bliana.

Léirítear go bhfuil easnamh taise ann sna figiúirí imghalaithe i gcomparáid leis na sonraí a bhaineann le frasaíocht.

Innéacsanna aeráide agus bithaeráide:

— Innéacs aeráide De Martonne agus Emberger: Leath-thur, de chineál na Meánmhara

— Léaráidí ombratheasacha Gaussen: 4 mhí thirime (mí an Mheithimh go mí Mheán Fómhair)

— Aicmiú aeráide Köppen: Csb (aeráid mheasartha, i.e. samhradh te tirim, meánteocht atá faoi 22 °C le linn na míosa is teolaí agus níos mó ná 4 mhí ina bhfuil teocht os cionn 10 °C)

— Innéacs Huglin (féidearthacht héileatheirmeach): idir 1 940 agus 2 000 céim

— Suimeálaí teirmeach éifeachtach (Winkler): Thart ar 1 400 agus 1 500 céim (crios II)

I bhfianaise na luachanna sin oireann an limistéar do chineálacha fíniúnacha a fhás a úsáidtear chun fíonta ar ardchaighdeán a tháirgeadh. Tá STFC “Urueña” suite i méise-aeráid dhea-shainithe amháin – atá éagsúil leis na 23 limistéar eile a aimsítear i gComhphobal Féinrialaithe na Caistíle agus León – a múnlaítear a saintréithe coibhneasta leis an bhfoscadh agus an chosaint a fhaightear ón ardchlár sceirdiúil (>110 m) ar an taobh oirthearach agus le cóngaracht limistéar umair agus urlár gleanna an líonra draenála.

8.3. Geolaíocht, liteolaíocht agus geomoirfeolaíocht

Cruthaíonn dhá ábhar threasacha (comhcheirtleán Belver dearg agus faiséis SL ó Tierra de Campos) agus sil-leagain cheathartha (léibhinn agus urlár an ghleanna) an cineál carraige (liteolaíocht) atá le fáil i limistéar STFC “Urueña”. Tá an bunábhar carraigeach agus flúirse carraigí móra caite ar an dromchla (ar cuireadh aolchloch ón machaire leo) agus laistigh de phróifíl na hithreach freisin. Bíonn tionchar ag an toisc sin ar cháilíocht an táirge dheiridh. Tá an limistéar seo scoite mar gheall ar na gnéithe geomoirfeolaíocha lena ndéantar éagsúil le limistéir eile é, is iad sin, stroighniú aolchloiche, den chuid is mó, de na bunábhair, agus mar thoradh ar an bhfoirmiú ithreach.

Tá an rilíf bunaithe ar an liteastratagrafaíocht sin, rud a mhúnlaíonn an draenáil agus a mbíonn tionchar aige uirthi. Cruthaítear teorainneacha an limistéir shainithe le sruthchúrsaí an Sequillo, an Ermita agus an Veterinario. Tá moirfeolaíocht na rilífe a dtagann as sin sonrach agus an-oiriúnach chun fíonta ar ardchaighdeán a tháirgeadh: tá sé réidh agus fána beag aige i dtreo na bpointí draenála agus ar airde idir 710 agus 720 méadar (agus é ar 1,8 % den achar dromchla atá ag airde sa Chaistíl agus i León).

Léirítear sa mhacasamhail dhigiteach den talamh agus sna príomhbhailitheoirí sa líonra draenála an tábhacht a bhaineann le habhantrach an Sequillo, mar cinntear léi rilíf íseal agus fána réidh an limistéir ó thuaidh a ndearnadh staidéar air agus an líonra draenála tánaisteach atá aige, a bhfuil sruth Veterinario mar dhlúthchuid den líonra sin ar an imeall iartharach agus sruth Ermita ar an taobh oirthearach, lenar féidir uisce a dhraenáil chuig na trí thaobh i dtreo na fána.

8.4. Ithreacha

I gcásanna ina ndéantar suirbhéanna ithreach mórscála (an-mhionsonraithe), mar is amhlaidh sa chás seo, is é an t-aonad ithreach a úsáideadh an chatagóir dheireanach san aicmiú (an tSraith), ar an mbealach sin is féidir an chaoi ar cheart gach aonad sonrach a láimhseáil a dheimhniú agus a shainiú. Tá na hithreacha i limistéar STFC “Urueña” sách éagsúil, mar gheall ar an liteolaíocht agus ar an rilíf go príomha. Mar sin féin, i dtéarmaí tuairisciúla, níl ach dhá phróifíl ithreach le fáil sa limistéar sainithe – Alfasail [A/Bt/Bk(m)] agus Incheapasail [A/Bk(m)] – agus an dá cheann díobh an-oiriúnach chun fíniúnacha a fhás.

Tá leibhéil torthúlachta idir measartha agus íseal ag na hithreacha sa limistéar. Tá an méid ábhair orgánaigh idir measartha agus íseal (0,75-1,5 %), tá an méid nítrigine íseal (<1 %) agus tá an cóimheas carbóin le nítrigin íseal freisin (< =8 %). Meastar gur toisc é an méid íseal riandúile a bhfuil tionchar aige ar an gcáilíocht. Ba cheart a thabhairt faoi deara freisin go bhfuil an acmhainneacht mhalartaithe caitian (CEC) idir measartha agus ard (10-25 cmol+/kg cré agus/nó ábhair orgánaigh).

Is beag an éagsúlacht atá le fáil i gcatagóirí uigeachta le haghaidh na hithreach i limistéar STFC “Urueña”, agus is é crédhúrabhán gainmheach an chatagóir phríomha. Níl aon uigeacht chodarsnach ann. Is gné an-dearfach í aonchineálacht na próifíle mar rialaítear an leibhéal taise (ag laghdú an reatha chun srutha) agus an teocht leis. Le hacmhainneacht draenála na hithreach agus leis an easpa éagsúlachta sa phróifíl, déantar an méid reatha chun srutha theorannú, rud a fhágann go súinn an talamh an taise.

Tá meánteocht bhliantúil na hithreach ag doimhneacht de 50 cm níos airde ná 15 °C ach níos ísle ná 22 °C (teocht thais idir 8 °C agus 15 °C) agus bíonn an difríocht idir na meáin le linn an tsamhraidh agus le linn an gheimhridh níos mó ná 5 °C. Is mar thoradh ar chóras taise xeric go bhfuil an ithir tirim ar feadh leath de na laethanta ina bhfuil an teocht ithreach níos airde ná 5 °C (tá sí tirim ar feadh níos mó ná 45 lá as a chéile le linn na 4 mhí i ndiaidh ghrianstad an tsamhraidh agus tais ar feadh níos mó ná 45 lá as a chéile le linn na 4 mhí tar éis ghrianstad an gheimhridh).

Tá acmhainneacht draenála mhaith ag na hithreacha. Draenáiltear uisce bhreise den talamh ar bhealach sách éifeachtach, tríd an Sequillo go príomha, abhainn a fhaigheann uisce ó shruthanna Veterinario agus Ermita.

Go hachomair, is iad a leanas na conclúidí ón suirbhé ar an timpeallacht fhisiciúil:

Leis an trasnú ar na léarscáileanna éagsúla de na tosca comhshaoil a scrúdaíodh (aeráid, an cineál carraige, foirmiú geolaíochta, fána, treoshuíomh agus saintréithe ithreach), cuirtear saintréithe na timpeallachta geografaí agus a oiriúnacht chun fíonta ag a bhfuil an cháilíocht a cheanglaítear a tháirgeadh in éineacht le bainistíocht fíniúna iomchuí i dtábhacht.

Cruthaíonn na dáileachtaí lena ndéantar an limistéar sainithe iomlán comhchuí agus tá feidhm ag na sonraí sonracha a fuarthas sna suirbhéanna mionsonraithe a ndearnadh ar roinnt díobh maidir leis na dáileachtaí máguaird freisin, ós rud é go bhfuil na saintréithe aeráide, geolaíocha, geomoirfeolaíocha agus ithreach céanna acu.

Tá saintréithe comhroinnte sonracha ag an limistéar sainithe a dhéanann é éagsúil le limistéir eile a bunaíodh mar shocrúcháin tionscnaimh sa réigiún.

8.5. Saintréithe an limistéir gheografaigh. Tosca daonna

An toisc dhaonna is tábhachtaí a dhéanann dúiche Urueña éagsúil is ea an bealach uathúil inar oiriúnaíodh na cineálacha, mar thoradh ar na teicnící bainistíochta fíniúna a úsáidtear den chuid is mó. Chomh maith le Tempranillo, chuaigh cineálacha Merlot, Syrah agus Cabernet Sauvignon in oiriúint go han-mhaith don eastát.

Ós rud é gur oiriúnaíodh na fíniúnacha chomh maith sin, cuirtear leis na fadhbanna a mhaolú arb é an riosca measartha a bhaineann le sioc is cúis leo, ar fadhb é sin idir mí Dheireadh Fómhair agus deireadh mhí Aibreáin de chuid is mó (agus d’fhéadfadh sé a bheith ann ó dheireadh mhí Mheán Fómhair go dtí deireadh mhí na Bealtaine i mblianta ina bhfuil adhaimsir).

D’fhonn na rioscaí arb é an sioc is cúis leo a íoslaghdú freisin, déantar na fíniúnacha a phrúnáil ag deireadh an gheimhridh agus tosaítear ar an obair ghlas ag deireadh mhí na Bealtaine, tráth nach mbíonn mórán seaca ann. Déantar an talamh a shaothrú ar bhonn tráthrialta chun iomadú fiailí a chosc.

Cruthaítear dea-bholaithe torthaíocha, éagsúla agus seasta leis an maothú réamhchoipthe ag teochtaí ísle. Corraítear an meascán ar bhonn tráthrialta le linn an choipthe agus cumasaítear leis sin eastóscadh iontach polaifeanóil agus crómatach.

8.6. Saintréithe an táirge

Tá fíonta STFC “Urueña” uathúil mar thoradh ar an úrmhaireacht i léiriú na gcineálacha agus toisc go léirítear teacht chun cinn an-dearfach leo le himeacht ama, agus gnéithe agus castacht a bhaineann go sonrach leis an gcineál á bhfeabhsú. Tá siad cumhachtach sa bhéal agus tá milseacht iarmharach acu, in éineacht le neart struchtúir agus dathanna an-seasmhach. Is díol suntaisa gcothromaíocht, a ngalántacht agus a gcarachtar mianra, rudaí a thugann pearsantacht éagsúil agus uathúil dóibh.

Tá imireacha caordhearga ag fíonta rosé “Urueña” chomh maith le himireacha gorma ó chineál Syrah, arb é is mó atá ar an limistéar ar a bhfuil fíniúnacha. Is iad bolaithe torthaíocha úra na bolaithe is láidre a fhaightear, in éineacht le roinnt bolaithe bláthacha agus caramail. Is saintréith d’fhíonta rosé Tempranillo go mbíonn bolaithe níos mó de thorthaí dearga le fáil uathu.

Tá na fíonta dearga sainiúil mar thoradh ar an déine datha a bhaineann leo. Tá castacht chumhra iontach acu mar thoradh ar an meascán de chineálacha fíonchaoire a úsáidtear agus tá siad sainiúil mar thoradh ar a maothlachas agus ar an easpa blasanna géara.

8.7. Idirghníomhaíocht idir na tosca nádúrtha agus daonna agus saintréithe an táirge

Is réimse talún leanúnach gan bhriseadh é an limistéar sainithe le haghaidh STFC “Urueña”. Mar a míníodh sna ranna roimhe seo, tá sé éagsúil le tírdhreacha eile sa limistéar máguaird mar thoradh ar a shaintréithe aonfhoirmeacha ithreach agus miocraeráide. Tá cáil air mar thoradh ar an saothrú fíona ann agus bíonn saintréithe agus cáilíochtaí sainiúla agus uathúla ag na fíonta a thagann as mar thoradh ar idirghabháil daonna sa timpeallacht atá i gceist go príomha. Is fianaise í an idirghabháil idir na tosca comhshaoil éagsúla a ndearnadh staidéar orthu (aeráid, liteolaíocht agus ithreacha) go bhfuil timpeallacht fhisiciúil Urueña an-sonrach ar fad. In éineacht leis an rogha cineálacha agus na cinntí bainistíochta a dhéantar ar an eastát, is é a bhíonn mar thoradh air sin go bhfuil na fíonta a tháirgtear sainiúil agus ar ardchaighdeán. Tacaíonn na gnéithe a leanas leis sin:

Tá tionchar atá cosúil le héifeacht talún ag uathúlacht na gceapach a dhéantar le STFC “Urueña”. Déantar fíonta atá lán le heastóscáin agus le hantóiciaininí ó na hithreacha a bhfuil leibhéil torthúlachta idir measartha agus íseal, méid idir measartha agus íseal ábhair orgánaigh, méid íseal nítrigine agus acmhainneacht mhaith le haghaidh draenála acu. Meastar gur toisc é an méid íseal riandúile a bhfuil tionchar aige ar an gcáilíocht.

Is saintréith éagsúil as féin é cineál éagsúil na n-ithreacha ar an eastát, mar a míníodh i gcuid a) thuas, mar is ón ithir sin is féidir an bealach inar cheart bainistíocht a dhéanamh ar gach aonad a chinneadh agus a shainiú, agus ar an mbealach sin baintear an leas is fearr as an suíomh agus déantar fíonta a bhfuil castacht níos mó acu.

Cuireann na tosca feirmeoireachta agus aeráide le sraith aibithe fhada tar éis thús an aibithe, agus bíonn difríocht shuntasach idir na teochtaí i gcaitheamh an lae agus istoíche, rud a chruthaíonn dea-bholaithe seasmhacha agus casta mar thoradh ar an rialú nádúrtha atá ar aigéadacht na bhfíonchaor. Tá cothromaíocht fhoirfe ann idir na paraiméadair aigéadachta agus alcóil.

Bíonn sainiú datha agus seasmhacht i bhfad níos fearr mar thoradh ar aigéadacht mhaith nádúrtha na bhfíonchaor, rud a fhágann go bhfuil na fíonta níos oiriúnaí do stóráil fadtéarmach i ndiaidh an bhuidéalaithe. Tá an sainiú datha láidir mar thoradh ar éagsúlachtaí suntasacha teochta le linn an tsamhraidh.

Aimsíonn na cineálacha fíonchaoire a fhástar i limistéar STFC “Urueña” a bhfíorléiriú ann: tá Syrah an-chumhachtach agus olartha le milseacht iarmharach, táirgeann Cabernet Sauvignon fíonta cumhachtacha agus dea-struchtúrtha, tá Merlot an-aramatach le blas séimh sa bhéal agus, ar ndóigh, tá blasanna torthaíocha ag Tempranillo, atá ar an bpríomhchineál a fhástar sa limistéar, agus aoisíonn sé go han-mhaith sa bhairille.

Cruthaítear dea-bholaithe torthaíocha, éagsúla agus seasta leis an maothú réamhchoipthe ag teochtaí ísle. Corraítear an meascán ar bhonn tráthrialta le linn an choipthe agus cumasaítear leis sin eastóscadh iontach polaifeanóil agus crómatach.

8.8. Ar bhonn na bpointí a leagtar amach thuas, tá saintréithe atá an-éagsúil le TGFC “Castilla y León” le fáil sa limistéar geografach sainithe le haghaidh SFTC “Urueña”, agus an limistéar sin san áireamh sa limistéar sainithe le haghaidh TGFC “Castilla y León” freisin. Tá roinnt de na STFCanna is mó i réigiún na Caistíle agus León le fáil mórthimpeall air: STFC “Cigales” ó thuaidh, STFC “Ribera del Duero” soir ó thuaidh, STFC “Rueda” agus STFC “Toro” ó theas, agus STFC “Arribes” siar ó dheas. As na STFCanna sin, is é STFC “Toro” an STFC is cóngaraí agus is comhchosúla. Mar sin féin, cé go bhfuil saintréithe TGFC “Castilla y León” ag fíonta “Urueña”, tá a saintréithe sainiúla féin acu nach n-aimsítear i bhfíonta eile a chumhdaítear faoin TGFC nó i bhfíonta STFC “Toro”. Ní féidir na saintréithe áirithe sin a aimsiú ach amháin laistigh den limistéar críochaithe (an “pago” nó an t-eastát fíona) agus ní féidir iad a aimsiú sa limistéar máguaird, áit nach bhfuil aon fhíonghort ann toisc go bhfuil tosca éagsúla ann.

Thairis sin, tá an léarscáil de chineálacha fíonchaoire le haghaidh STFC “Urueña” an-éagsúil leis na príomh-mheascáin de chineálacha a fhástar sna fíonghoirt máguaird is cóngaraí. Is é an cineál geal Verdejo a aimsítear den chuid is mó in STFC “Rueda” (atá ar níos mó ná 98 % den limistéar ar a bhfuil fíniúnacha), cé gurb é Tempranillo (lena n-áirítear na hainmneacha éagsúla atá aige) an t-aon bharr a aimsítear i bhfíonghoirt “Ribera del Duero”, “Toro” agus “Cigales” a bheag nó a mhór, agus tá an léarscáil de chineálacha le haghaidh STFC “Arribes” go hiomlán éagsúil agus é comhdhéanta de chineálacha atá dúchasach don limistéar sin. Is iad Syrah, Cabernet Sauvignon agus Merlot atá le fáil ar 75 % den limistéar iomlán ar a bhfuil fíniúnacha ar eastát “Urueña” agus tugtar próifíl orgánaileipteach an-sainiúil do na fíonta leis na cineálacha sin.

Déanfaimid comparáid anois idir STFC “Urueña”, STFC “Castilla y León” agus STFC “Toro”:

Cineálacha fíonchaor dearg

STFC “Toro”: Tinta de Toro agus Garnacha;

TGFC “Castilla y León” Cineálacha atá údaraithe i gComhphobal Féinrialaithe na Caistíle agus León

STFC “Urueña”: Syrah, Merlot, Cabernet Sauvignon, Tinta del País (Tinta de Toro)

Uastáirgeacht (kg/ha)

STFC “Toro”: 6 000-9 000

TGFC “Castilla y León”16 000

STFC “Urueña”: 8 000

Toradh úsctha

STFC “Toro”: 70 %

TGFC “Castilla y León” 75 %

STFC “Urueña”: 70 %

Neart alcóil íosta (% toirte)

STFC “Toro”: 12,5

TGFC “Castilla y León” 11

STFC “Urueña”: 13

Meán-neart alcóil (% toirte)

STFC “Toro”: 15

TGFC “Castilla y León” 13

STFC “Urueña”: 14

Meánaigéadacht iomlán arna léiriú mar aigéad tartarach (g/l)

STFC “Toro”: 4

TGFC “Castilla y León” 4,5

STFC “Urueña”: 5

Saintréithe orgánaileipteacha

SRFC “Toro”: blasta agus dea-struchtúrtha

TGFC “Castilla y León”: úr agus torthaíoch

STFC “Urueña”: galánta agus cothrom le milseacht iarmharach

Ar deireadh, níl ach aon táirgeoir amháin (fíonlann amháin) sa limistéar críochaithe le haghaidh STFC “Urueña” agus is é sin an fáth a bhfuil an t-iarratas seo á chur isteach ag an táirgeoir sin. Níl aon saothrú fíona ná déantóirí fíona eile ann chun bheith páirteach san iarratas ar chlárú faoi láthair, dá bhrí sin níl aon fhéidearthacht ann grúpa táirgeoirí a dhéanamh faoi láthair. Mar sin féin, d’fhéadfadh saothraithe fíona agus fíonlanna nua bunú sna dáileachtaí nach bhfuil ag an iarratasóir (tugtar faoi deara go bhfuil 45.96 heicteár ar an iomlán sna dáileachtaí sin atá ag úinéirí éagsúla) agus bheidís in ann na ceanglais maidir le táirgí fíona a chumhdaítear faoi STFC “Urueña” a chomhlíonadh.

9. Coinníollacha breise fíor-riachtanacha (pacáistiú, lipéadú, ceanglais eile)

Creat dlíthiúil:

Sa reachtaíocht náisiúnta

An cineál coinníll bhreise:

Forálacha breise a bhaineann le lipéadú

Tuairisc ar an gcoinníoll:

Féadfar an téarma traidisiúnta “Vino de pago” [Fíon ó aon eastát amháin] a úsáid ar lipéad na bhfíonta seachas “Denominación de Origen Protegida” [Sonrúchán Tionscnaimh faoi Chosaint].

Ní mór an bhliain fíona a lua ar lipéid fhíonta STFC “Urueña”, fiú mura ndearnadh aon aoisiú ar na fíonta.

Ar choinníoll go gcomhlíonann siad na coinníollacha a leagtar síos sa reachtaíocht ábhartha, féadfar lipéad “envejecido en roble” [aoisithe i ndair] nó “roble” a chur ar lipéid fhíonta STFC “Urueña”.

Nasc chuig an tsonraíocht táirge

www.itacyl.es/documents/20143/342640/PCC+DOP+URUE%C3%91A_rev+1_CCa.docx/d4d57633-aeac-c256-60bd-75ea5ba7a4f0

(1) IO L 9, 11.1.2019, lch. 2.